En poc temps m’ha arribat la mateixa recepta un parell o tres de vegades, deuen ser coses del destí. Finalment, aquest cap de setmana les he fet.
Són unes hamburgueses que uneixen dos aliments amb unes bones propietats nutricionals: els azukis i la quinoa.
En la recepta d’humus d’azukis ja parlava de les seves propietats:
Facilita els processos digestius i afavoreix el desenvolupament de la flora intestinal
S’utilitza en processos de desintoxicació pel seu contingut en tiamina o vitamina B1
Protegeix el cor i el sistema nerviós
Estimula el funcionament del ronyó
Com la resta de llegums, ajuda a regular els nivells de sucre en sang. S’aconsella a persones diabètiques.
Indicada durant l’embaràs pel seu contingut en minerals i oligoelements.
Els azukis són una bona font de proteïnes i pocs greixos. Tanmateix, no contenen tots els aminoàcids essencials, fent-los una font de proteïnes incompletes. Per compensar-ho cal menjar amb varietat durant els àpats incloent vegetals i grans integrals.
El que més destaca de la quinoa és el seu alt contingut en proteïnes d’alt valor biològic, o sigui, completes. És fonamental en les dietes vegetarianes per l’aportació de proteïna completa i no necessitar ser complementada per cap altre aliment. És ideal combinar-la amb llegums, ja que les complementa perfectament.
És de fàcil digestió i molt assimilable.
Està lliure de gluten, per tant és ideal per a persones que tenen celiaquia o intolerància al gluten.
Presenta un índex glucèmic molt baix, no augmenta els nivells de sucre en sang, sent apropiat per als diabètics.
Conté minerals com el ferro, magnesi, calci i fòsfor; també de vitamines com C, E, B1, B2 i niacina.
Excel·lent font de fibra soluble i insoluble.
400g d’azukis cuites ben escorregudes
80g de quinoa en cru
1 ceba petita picada menuda
1 culleradeta d’algues variades en sec
Coriandre i julivert picats frescos
Coure la quinoa: bullir la quinoa en el doble del seu volum en aigua i un pessic de sal. Abocar la quinoa quan bull l’aigua, tapar, baixar el foc i deixar coure durant 15 minuts. Ha d’absorbir tota l’aigua i ha de quedar perfectament cuita.
Posar les algues en remull durant el temps que indiqui l’etiqueta.
Pelar i picar l’all. Fer el mateix amb la ceba i reservar per separat.
En una picadora, col·locar els azukis, l’all picat, les algues, el comí (opcional) i el suc de llimona. Triturar fins obtenir una pasta homogènia.
Afegir la ceba picada i remenar fins que es barregin bé.
Abocar la quinoa i el coriandre, tornar a barrejar.
Finalment, afegim el sèsam i ho anem remenant fins homogeneïtzar la barreja. Us recomano que deixeu refredar la massa a la nevera per a que es compacti bé i sigui més fàcil fer les hamburgueses.
Fer les hamburgueses. Podeu enfarinar-vos les mans perquè no s’enganxin tant o posar una mica de farina en un plat per arrebossar-les lleugerament i us faciliti donar-les forma. Fregir-les amb poc oli en una paella, com si les féssiu a la planxa.
Amb les proporcions que us he deixat, surten 4 hamburgueses grans o 8 de petites. Us recomano fer-les més aviat petites perquè serà més fàcil girar-les a la paella.
La quantitat dels condiments els podeu variar segons els vostres gustos personals. El que heu de tenir en compte és de no augmentar la humitat del preparat ja que les farà més toves i es trencaran.
Aquestes hamburgueses en les podem menjar acompanyades de verdura o amanida completa o arròs amb verdures o entrepà...
Us deixo el link de la recepta original, veureu que he canviat les quantitats mantenint les proporcions, així com algun ingredient: he afegit les algues i he fet servir anet i julivert en comptes de coriandre (més que res és que no en tenia).
Llegir 1671 vegades
Més en aquesta categoria: « Candidiasi i alimentació Llenties amb arròs i camagrocs »